Elizabeth Muyovwe

Elizabeth Nkombo Chona Muyovwe, kjent som Elizabeth Muyovwe, (født 21. november 1956 i London i Storbritannia, død 31. januar 2021) var en zambisk høyesterettsdommer.

Dommer Elizabeth Muyovwe døde i Lusaka av covid-19 den 31. januar 2021.

Liv og virke

Bakgrunn
Elizabeth Muyovwe var datter av Mainza Chona (1930-2001), som var visepresident i Zambia fra 1970 til 1973 og Zambias ambassadør til Folkerepublikken Kina fra 1984 til 1989.

Utdannelse 
I 1979 tok hun bachelorgraden i jus ved Universitetet i Zambia. Hun studerte ved Institutt for kvinnerett ved Universitetet i Oslo. I 1988 publiserte hun artikkelen Unequal Pay for Equal Work: The Case of the Zambian Married Working Woman i Institutt for kvinneretts tidsskriftsserie.

Karriere i Zambia
I seks år, fra 1981 til 1987, var hun tilknyttet justisdepartementet i Zambia som statsadvokat og assisterende «Senior Legal Aid Counsel». Så arbeidet hun for Lima Bank Limited fra 1988 til 1991. Hun var forsker ved den multilaterale, private organisasjonen «Women and Law in Southern Africa» (WLSA) fra 1989 til 1993. Hun var nestleder for det særlige organet for jordskiftesaker, «Lands Tribunal», fra 1996 til 1998, og direktør for «Legal Aid Clinic for Women»  fra 1991 til 1998.

Hun underviste på deltid ved Zambia Institute of Advanced Legal Education (ZIALE) fra 1999 til 2003.

Fra 1998 til 2010 var hun dommer ved anneninstansdomstolen («High Court») i Zambia. I 2003 ble hun også utnevnt til justitiarius ved anneninstansdomstolen i Livingstone («Livingstone High Court»).

I 2010 utnevnte president Rupiah Banda henne til høyesterettsdommer; utnevnelsen ble godkjent av parlamentet den 30. oktober 2010.

Virke for FN
I 2002 ble dommer Elizabeth Muyovwe utnevnt til alternerende dommer ved United Nations Special Court for Sierra Leone.

Referanser

Eksterne lenker
 Website of the Supreme Court of Zambia
 Supreme Court advises the Government against proceeding with Judge Chikopa tribunalpr 9. mai 2013.

Zambiske dommere
Zambiske jurister

Personer fra Southern Province i Zambia
Personer fra London
Dødsfall relatert til covid-19 i Zambia